Ego Robertus, Dei gratia Cabilonensis episcopus, notum facio omnibus tam futuris quam presentibus, quod Petrus Arembertus et filii ejus Bernardus et Filibertus, anno Incarnationis dominicę Mo Co LXXXX IIIo, guerpierunt Deo et sancte Marie et monachis de Firmitate omnes calumpnias quas eis faciebant, et concesserunt bono animo omnes elemosinas quas antecessores sui fecerant predicte domui et fratribus de Firmitate, et omnia que continebantur in carta de elemosinis antecessorum suorum. Hanc concessionem confirmaverunt apud Cabilonem in presentia nostra, et rogaverunt ut de his omnibus fratribus de Firmitate cartam facerem, et siggilli nostri impressione munirem, et inde a fratribus de Firmitate habuerunt XXX solidos Divionensis monete, et unam cappam et unam tunicam, et concesserunt eis predicti fratres ut in domo de Firmitate ad sepulturam admittantur si ordinate venire potuerint. Testes : Bernardus cappellam de Senice, Robertus Cappellanus de Carmeia, Petrus Largus cappellanus de Sancto Cosmo.